บาทเปิด 32.52 บาทต่อดอลลาร์ อ่อนค่า
เงินบาทเปิดตลาด 32.52 บาทต่อดอลลาร์ อ่อนค่าหลังดอลล์แข็ง นักลงทุนหันถือสินทรัพย์ปลอดภัยหลังน้ำมันผันผวน
22 เม.ย. 2563

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 32.52 บาท/ดอลลาร์ อ่อนค่า จากเย็นวานนี้ที่ปิดตลาดที่ระดับ 32.46 บาท/ดอลลาร์
วันนี้คาดว่าเงินบาทมีแนวโน้มอ่อนค่า เนื่องจากดอลลาร์สหรัฐแข็งค่าเมื่อเทียบกับทุกสกุลเงินหลัก ซึ่งเป็นผลมาจากความผันผวนอย่างหนักของราคาน้ำมันดิบในตลาดโลก ตลาดหุ้นสหรัฐฯ ปรับตัวลดลง ทำให้นักลงทุนปิดรับความเสี่ยง และหันไปถือเงินสกุลดอลลาร์ซึ่งถือว่าเป็นสินทรัพย์ปลอดภัยแทน อย่างไรก็ดี ตลาดยังคงติดตามสถานการณ์การแพร่ระบาดของไวรัสโควิด-19 ในทั่วโลก รวมถึงกรณีการผ่อนคลายมาตรการล็อคดาวน์ของสหรัฐฯ ในบางเมือง
นักบริหารเงิน คาดว่า วันนี้เงินบาทจะเคลื่อนไหวในกรอบ 32.45-32.60 บาท/ดอลลาร์